Uredba Komisije (EGS) št. 1381/87

z dne 20. maja 1987

o določitvi podrobnih pravil za označevanje in dokumentacijo ribiških plovil

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 2057/82 z dne 29. junija 1982 o določitvi nekaterih nadzornih ukrepov za ribolovne dejavnosti [1], kakor je bila nazadnje spremenjena z Uredbo (EGS) št. 4027/86 [2], zlasti člena 13,

ker člen 4(e) in (f) Uredbe (EGS) št. 2057/82 določa, da je treba sprejeti podrobna pravila za označevanje, identifikacijo in overitev ribiških plovil;

ker je treba določiti splošna pravila za označevanje in identifikacijo ribiških plovil držav članic in njihove ladijske opreme, da so zlahka razpoznavne;

ker je treba glavne značilnosti nekaterih ribiških plovil zabeležiti v uradne dokumente, ki so na razpolago za nadzor;

ker je treba na krovu nekaterih ribiških plovil hraniti uradne dokumente, ki navajajo zmogljivost skladišč za ribe in hlajenih ali hladilnih bazenov z morsko vodo, zato da se lahko natančno oceni ulov na krovu;

ker lahko po členu 14 Uredbe (EGS) št. 2057/82 države članice sprejmejo lastne nadzorne ukrepe, ki presegajo zahteve Skupnosti, pod pogojem, da so v skladu z zakonodajo Skupnosti in da so v skladu s skupno ribiško politiko;

ker so ukrepi po tej uredbi v skladu z mnenjem Upravljalnega odbora za ribolovne vire,

SPREJELA NASLEDNJO UREDBO:

Člen 1

Ribiška plovila, ki plujejo pod zastavo države članice ali so v njej registrirana, so označena na naslednji način:

1. Črka(-e) pristanišča ali okraja, kjer je plovilo registrirano, in zaporedna(-e) številka(-e) registracije, je(so) napisana(-e) na obeh straneh premca, čim višje nad vodo je mogoče, tako da se jasno vidita (-jo) z morja in iz zraka, v barvi, ki je v kontrastu z barvo podlage plovil.

Pri plovilih, daljših od 10 m in krajših od 17 m, je višina črk in številk najmanj 25 cm, širina črte pa najmanj 4 cm. Pri plovilih, daljših od 17 m, so črke in številke visoke najmanj 45 cm, širina črte pa najmanj 6 cm.

Država, katere ladje plujejo pod njeno zastavo, lahko zahteva, da so mednarodni radijski razpoznavni znak (IRCS) ali pa črke in številke registracije napisane na vrhu krmarnice, tako da so dobro vidne iz zraka, v barvi, ki je v kontrastu z osnovno barvo plovila.

2. Od 1. januarja 1990 sta kontrastni barvi črna in bela.

3. Črke in številke, ki so napisane na plovilu, ne smejo biti zabrisane, spremenjene, postati nečitljive, pokrite ali skrite.

Člen 2

1. Majhni čolni na ribiških plovilih, ki plujejo pod zastavo države članice ali so registrirani v njej, so označeni s črko(-ami) in številko (-ami) plovila, ki mu pripadajo.

2. Boje in podobni predmeti, ki plavajo na površini in so namenjeni za označevanje položaja ribiške opreme, so vedno jasno označeni s črkami in številkami plovila, ki mu pripadajo.

Člen 3

1. Vsako ribiško plovilo, daljše od 10 m, nosi na krovu dokumente, ki jih je izdal za to pristojni organ države članice, v kateri je bilo plovilo registrirano, in ki vsebujejo najmanj naslednje podatke:

- ime plovila, če je poimenovano,

- črke (oznako) pristanišča ali okrožja, v katerem je bilo registrirano, in zaporedno številko registracije,

- mednarodni radijski razpoznavni znak, če ga plovilo ima,

- imena in naslove lastnika(-ov) ter zakupnika(-ov) ladje, kjer je to primerno,

- dolžino, moč motorja in datum prve vožnje za plovila, ki so začela pluti s 1. januarjem 1987 ali pozneje.

2. Plovila, daljša od 17 m, morajo imeti na krovu najnovejše skice ali opise skladišč za ribe, vključno s podatki o zmogljivosti skladiščenja v kubičnih metrih.

Vsa plovila s hlajenimi ali hladilnimi bazeni z morsko vodo imajo na krovu dokument z navedbo velikosti bazenov v kubičnih metrih v intervalih po 10 cm.

Dokumente, navedene v prejšnjih dveh pododstavkih, potrdijo pristojni organi.

3. Vsako spremembo karakteristik v dokumentih glede na člene 1 in 2 potrdijo pristojni organi; prav tako je treba pojasniti način vsakršne spremembe moči motorja.

4. Določbe tega člena o dokumentih, ki jih izdajo pristojni organi, začnejo veljati s 1. januarjem 1990, kar pa ne velja za dolžino plovila in moč motorja. Določbe glede dolžine in moči motorja začnejo veljati s 1. januarjem 1990 samo, če je ribiško plovilo začelo pluti ali je spremenilo svojo namembnost s 1. oktobrom 1987 ali pozneje, oziroma z 18. julijem 1994, če gre za druga ribiška plovila. Če takih dokumentov ni, do 1. januarja 1990 oziroma 18. julija 1994, odvisno od posameznega primera, ustrezno potrdilo priskrbi in podpiše lastnik plovila.

5. Dokumenti, ki jih obravnava ta člen, se za namen nadzora izdajo na zahtevo inšpektorata države članice.

Člen 4

Ta uredba začne veljati 1. oktobra 1987.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. maja 1987

Za Komisijo

António Cardoso É Cunha

Član Komisije

[1] UL L 220, 29.7.1982, str. 1.

[2] UL L 376, 31.12.1986, str. 4.

--------------------------------------------------